CELEX: 62014CN0261
Language: sk
Date: 2014-05-30 00:00:00
Title: Vec C-261/14: Návrh na začatie prejudiciálneho konania, ktorý podal Curtea de Apel Bacău (Rumunsko) 30. mája 2014 – Județul Bacău/Ministerul Dezvoltării Regionale și Administrației Publice

1.9.2014   
            
            
               SK
            
            
               Úradný vestník Európskej únie
            
            
               C 292/16
            
         Návrh na začatie prejudiciálneho konania, ktorý podal Curtea de Apel Bacău (Rumunsko) 30. mája 2014 – Județul Bacău/Ministerul Dezvoltării Regionale și Administrației Publice
   (Vec C-261/14)
   2014/C 292/20
   Jazyk konania: rumunčina
   
      Vnútroštátny súd, ktorý podal návrh na začatie prejudiciálneho konania
   
   Curtea de Apel Bacău
   
      Účastníci konania pred vnútroštátnym súdom
   
   
      Žalobkyňa: Județul Bacău
   
      Žalovaný: Ministerul Dezvoltării Regionale și Administrației Publice
   
      Prejudiciálne otázky
   
   
               1.
            
            
               Má sa článok 98 ods. 2 druhá veta nariadenia (ES) č. 1083/2006 (1) vykladať tak, že finančné opravy členských štátov sú, v prípade, že sa uplatnili na spolufinancované náklady štrukturálnych fondov z dôvodu porušenia pravidiel v oblasti verejného obstarávania, správne opatrenia v zmysle článku 4 nariadenia (ES) č. 2988/95 (2) alebo tak, že ide o správne sankcie v zmysle článku 5 písm. c) tohto nariadenia?
            
         
               2.
            
            
               V prípade odpovede na prvú otázku v tom zmysle, že finančné opravy predstavujú správne sankcie, vzťahuje sa na daný prípad zásada retroaktívneho uplatnenia menej prísnej sankcie podľa článku 2 ods. 2 druhej vety nariadenia (ES) č. 2988/95?
            
         
               3.
            
            
               V prípade odpovede na prvú otázku v tom zmysle, že finančné opravy predstavujú správne sankcie, bráni v prípade, že sa sankcie uplatnili na spolufinancované náklady štrukturálnych fondov z dôvodu porušenia pravidiel v oblasti verejného obstarávania, článok 2 ods. 2 nariadenia (ES) č. 2988/95 v spojení s článkom 98 ods. 2 druhou vetou nariadenia (ES) č. 1083/2006, tomu, aby členský štát uplatnil finančné opravy na základe vnútroštátneho právneho predpisu, ktorý nadobudol účinnosť neskôr, ako malo dôjsť k údajnému porušeniu pravidiel v oblasti verejného obstarávania?
            
         
      (1)  Nariadenie Rady (ES) č. 1083/2006 z 11. júla 2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999 (Ú. v. EÚ L 210, s. 25).
   
      (2)  Nariadenie Rady (ES, Euratom) č. 2988/95 z 18. decembra 1995 o ochrane finančných záujmov Európskych spoločenstiev (Ú. v. ES L 312, s. 1; Mim. vyd. 01/001, s. 340).